Àngels Pérez: "Continuarem treballant per garantir la convivència de l'oci i el descans"
01 juliol 2016

## Àngels Pérez: "Continuarem treballant per garantir la convivència de l'oci i el descans"01 juliol 2016Última actualització: 14 juliol 2025

![](../gestion/img/angelsperezcontinuaremostrabajando.jpg)  
  

**Gràcies a un major control policial, les actes per botellot o generar sorolls en domicilis han augmentat més d'un 30%**

La regidora delegada de Seguretat, Trànsit, Mediació i Convivència i presidenta de la Junta de Districte del barri de Raval, Àngels Pérez, ha fet aquest matí balanç del primer any de Govern en el seu departament. Una regidora que abasta diversos àmbits i que es relaciona amb la resta de regidories de forma constant i on intervenen la Policia local, Seguretat ciutadana i Protecció civil , Trànsit i senyalització de les vies públiques, Mediació i convivència i el Consorci de Bombers.

En primer lloc, Àngels Pérez va destacar la "_situació econòmica amb la qual ens vàrem trobar, ja que vam haver d'estudiar en quin àmbit es podia estalviar despeses supèrflues com era la policia a cavall a la platja que tenia un cost de 10.000 € o el lloguer del local destinat a la policia a Benipeixcar i que pràcticament estava tancat tot el dia. Una altra partida on s'ha estalviat 1.000.000 € gràcies al fet que la nostra alcaldessa és Diputada Provincial, i ha sabut conscienciar la Diputació de València de la greu situació econòmica que patix el nostre ajuntament. D'aquesta manera serà aquest organisme el que s'encarregarà de pagar al consorci de bombers el deute de 2 dels anys que el govern del partit popular no va pagar_".

Un altre dels aspectes que ha destacat la regidora ha estat "_aconseguir que a Gandia es torne a restablir la convivència entre l'oci al descans. Treballem pel compliment de la normativa sense que hi haja preferències ni favoritismes i continuarem treballant amb el sector Turístic per consensuar les mesures que puguen resultar més conflictives_".

Pérez ha agraït la feina dels agents per aconseguir un cos especialitzat, qualificat i format que repercutix directament sobre la qualitat de vida de les persones si és eficient i eficaç. "_Així ho han demostrat algunes de les seues actuacions durant aquests últims mesos i que han permés salvar la vida de les persones_".

Durant aquest últim any, també s'han millorat i renovat part dels recursos de què disposaven els agents. Així s'han adquirit vuit nous vehicles equipats amb l'última tecnologia en transmissions per millorar el servei; s'han incorporat també els vehicles del servei del SAC que va ser criticat pels sindicats policials per suplantar les seues funcions, i s'ha posat en marxa l'antena de transmissions del nou Retén per adaptar-se a la normativa de la Generalitat.

Pel que fa al trànsit. La regidora de Mobilitat va destacar la potenciació de la unitat de trànsit assignant-li més personal, l'ordenació del trànsit al Centre Històric i el Raval amb la reimplantació dels pivots hidràulics per tal de garantir la seguretat a la zona comercial, o la recuperació de les voreres per als vianants i persones amb mobilitat reduïda a la part vella de la platja amb més control per evitar que els vehicles aparquen sobre de les voreres.

Finalment, i dins de la línia d'assegurar la convivència entre l'oci i el descans, Àngels Pérez ha destacat l'augment d'actes que es realitzen per incompliment de l'Ordenança de Convivència gràcies a un major control policial. D'aquesta manera, les sancions per incomplir la normativa en locals han patit un increment del 30%, mentre que les relacionades amb comportaments incívics a la via pública ho han fet en un 75%. D'altra banda, les actes per miccions en via pública van augmentar un 23%, les imposades per botellot es van incrementar un 35% mentre que les denúncies per soroll en habitatges van augmentar un 32%.

Referent a això, l'edil ha destacat que "_corregir determinades conductes és molt complicat, i encara que no podem estar satisfets al cent per cent, és un camí en el qual seguirem treballant_".

**Junta de Districte del Raval**

La presidenta de la Junta va desgranar la seua activitat a la barriada centrant-la en diversos aspectes com la millora de la infraestructura dels carrers i el seu mobiliari amb la instal·lació de papereres o jardineres. També s'ha actuat en diferents solars abandonats obligant als seus propietaris a què realitzaren la corresponent neteja i s'ha millorat la convivència en augmentar la presència policial a la zona.

Finalment, la regidora va destacar les inversions realitzades a la barriada gràcies al Pla d'Actuacions de la Diputació de València que ha permés millorar la zona de les casetes de la plaça Tirant, vianants el pont vell d'Oliva, millorar carrer Sant Enric, ampliar el parc Ausiàs March o l'inici de les obres per connectar la plaça Tirant amb el carrer Canonge Noguera.